Ke taba e ntle haeba re rapella batho ba bang hore Molimo a ba tšoarele, esita le ho rapella phutheho kaofela. Moshe o ile a rapella sechaba sa Iseraele, a bolela sebe seo sechaba se se entseng a ba a se kopela tšoarelo ho Jehova ’me Jehova o ile a utloa thapelo eo. (Nu 14:​19, 20) Hape, ha ho ne ho khakoloa tempele, Solomone o ile a rapela Jehova hore ha sechaba se entse sebe ebile se bakela liphoso tseo, Jehova a se tšoarele. (1Ma 8:​30, 33-40, 46-52) Esdrase o ile a pepesa libe tsa Bajuda ba neng ba khutliselitsoe naheng ea ha bo bona. Likhothatso tseo Esdrase a ileng a li etsa le thapelo ea hae e tlohang botebong ba pelo, li ile tsa thusa Bajuda hore ba bakele liphoso tsa bona e le hore Jehova a ba tšoarele. (Esd 9:​13–10:​4, 10-19, 44) Jakobo o ile a khothalletsa hore motho eo setsoalle sa hae le Jehova se khoehlang, a ee ho banna ba baholo ba phutheho e le hore ba ka mo rapella ’me “haeba a entse libe, o tla tšoareloa.” (Jak 5:​14-16) Leha ho le joalo, hona le sebe seo ka boomo motho a se etsang e leng ho siteloa moea o halalelang. Ke “sebe se tlisang lefu” ’me ho hang se ke ke sa tšoareloa. Mokreste haa lokela ho rapella motho ea entseng sebe sena.​—1Jo 5:​16; Mat 12:​31; Heb 10:​26, 27; sheba le SIN, I; SPIRIT.